Peter Lipa

Peter Lipa (* 30. máj 1943, Prešov) je slovenský spevák židovsko-maďarského pôvodu, skladateľ, podnikateľ, organizátor hudobných podujatí, moderátor, manažér džezového diania, dlhoročný dramaturg a promotér popredného európskeho festivalu Bratislavské jazzové dni. Patrí medzi významné osobnosti slovenského džezu a dlhé roky bol jediným známym interpretom tohto žánru na Slovensku. V repertoári Petra Lipu môžeme nájsť tradicionál, swing, moderný džez, latinskoamerický džez, džezový šansón, spirituál, funk, ale aj rock a popové vplyvy. Medzi Lipove hudobné vzory patrí Jimmy Rushing, Ray Charles, Al Jarreau, Joe Cocker, alebo aj Bobby McFerrin.

V ankete časopisu Jazz Forum, ktorý vydáva Medzinárodná džezová federácia sa Peter Lipa hlavne v 80. rokoch umiestňoval na popredných priečkach rebríčku najlepších európskych džezových spevákov.

Pracovná kariéra 
Peter Lipa po skončení jedenásťročnej strednej školy v Prešove si v roku 1961 spravil nadstavbu na zememeračskej priemyslovke v Košiciach. Popri štúdiu na strednej škole hrával v prešovskom amatérskom divadle. V rokoch 19621968 študoval architektúru na Stavebnej fakulte SVŠT v Bratislave. V rokoch 19681970 pracoval ako redaktor Československého rozhlasu v redakcii vedy a techniky, neskôr, medzi rokmi 19721977, v redakcii zábavy ako hudobný redaktor. V rokoch 19751976 postgraduálne študoval na fakulte žurnalistiky. Od roku 1977 je Peter Lipa v slobodnom povolaní.

Peter Lipa je od roku 1989 prezidentom Slovenskej jazzovej spoločnosti, od roku 2001 je členom medzinárodnej poroty International Jury, ktorá každoročne udeľuje ceny European jazz prize. V súčasnosti spolupracuje pri výrobe relácií s džezovou tématikou s Českým rozhlasom 3 a slovenskou rozhlasovou stanicou Rádio Devín. Od roku 2005 je dramaturgom festivalu Jazz jde Městem v českom meste Hradci Králové.

V súkromnej reklamnej televízii TVA moderuje reláciu s názvom Akord, ktorá sa venuje hudbe.

Hudobná kariéra 
Peter Lipa mal vzťah k hudbe už od detských rokov. Okrem spevu sa približne od dvanástich rokov učil hrať na husle, neskôr trúbku, trombón a na gitaru.

V roku 1962 šiel Peter Lipa študovať na SVŠT v Bratislave na fakultu architektúry, kde hrával v študentskej kapele Struny. V roku 1967 hral v popovo-džezovej formácii Istropolitana. V roku 1968 bol Lipa spoluzakladateľom skupiny Blues Five (hral v nej aj Rastislav Vacho a Dušan Hájek), kombinujúcej blues s džezovými hudobnými prvkami. Kapela Blues Five získala v roku 1968 na 2. Československom beatovom festivale v Prahe cenu: „Objav festivalu“. Po odchode z Blues Five Peter Lipa vystupoval s Orchestrom Gustáva Offermanna, v rokoch 19721977 s Revival Jazz Bandom, medzi rokmi 1977 až 1979 spieval v skupine Hej.

V roku 1980 po dvoch rokoch vystupovania v zahraničí začal Peter Lipa hrávať s Lubošom Andrštom vo formácii Blues Band Luboše Andršta. V priebehu šiestich rokov spolupráce táto kapela vydala dva hudobné albumy. Po jej skončení Peter Lipa hráva s vlastnou sprievodnou skupinou, ktorá v súčasnosti má názov Peter Lipa Band.

Peter Lipa spolu s bývalým spoluhráčom z Revival Jazz Bandu, Milošom Paškom podľa vzoru pražského jazzového festivalu založil tradíciu Bratislavských jazzových dní.

V polovici 80. rokov Peter Lipa spolupracoval s Petrom Breinerom. Vystupoval s ním v niekdajšom Štúdiu S v programe P + P = džez. Toto obdobie spolupráce s Breinerom zachytáva album z roku 1997 Boogie Up, ktorý vyšiel v roku 1997.

V rokoch 1997 až 1998 spolu s Andrejom Šebanom bol spoluzakladateľom hudobného projektu „Lipa – Šeban Band“, v ktorom hrali aj Juraj Tatár (klávesy), Martin Gašpar (basová gitara) a Marcel Buntaj (bicie). Od roku 1999 nahradzuje Šebana v tejto formácii saxofónista Michal Žáček a skupina vystupuje naďalej pod novým názvom „Lipa – Tatár Buntaj Gašpar Žáček Band“.

Peter Lipa je zakladateľom mnohých ďalších hudobných projektov a zoskupení ako sú Gabriel Jonáš feat., Visegrad Blues Band, má za sebou spoluprácu s viacerými hudobníkmi zo Slovenska a aj zo zahraničia: Gabriel Jonáš, Emil Viklický, Ladislav Gerhardt, Milan Svoboda, Peter Breiner, Leszek Cichonski, Zbygniew Jakubek, Ondřej Konrád, či Janos Solti, Egon Poka (bývalí členovia maďarských kapiel Locomotiv GT a Hobo Blues Band), alebo aj Dežo Ursiny a Pavel Daněk (štúdiová skupina Burčiak), hosťovanie v skupine TUTU, či spoluprácu s divadelným súborom Prak.

Ocenenia 
 2006: Aurel za album Lipa spieva Lasicu kategórie: Album roka, Obal roka, Producent roka a Zvukový záznam + spevák roka v kategórii jazz and blues
 1998: Krištáľové krídlo za hudbu.
 1993: Cena Ladislava Martoníka za interpretačný výkon v oblasti jazzu.
 2003: Rad Ľudovíta Štúra III. triedy za významné zásluhy v oblasti rozvoja kultúry a umenia.

Osobný život 
Peter Lipa sa narodil rodičom pochádzajúcim z Maďarska. Otec Mikuláš Löwy (Löwy Miklós; * 1903 Budapešť – † 1944 Auschwitz-Birkenau) bol obeťou holokaustu. Pochádzal z Budapešti a so svojou manželkou Jolanou rod. Nánássy (Nánássy Jolán; * 1909 Berettyóújfalu) žili už dlhší čas pred narodením svojich 2 detí v Prešove. Mikuláš pracoval v kníhkupectve a Jolana viedla rodinné papiernictvo.

Peter Lipa bol ženatý s Norou (povolaním herečka). Má troch synov (Petra, Pavla a Michala) a dcéru (Katarínu). Syn Peter sa tiež venuje hudbe.

Dielo

Diskografia

Sólové albumy 
Štúdiové albumy
 1983 – Neúprosné ráno
 1987 – Je to stále tak
 1994 – Naspäť na stromy – E.W.P., CD
 1997 – Boogie Up – Peter Lipa a Peter Breiner –, CD
 1997 – Spirituals (Put Your Hand In a Hand) – RB, Rádio Bratislava, CD
 1998 – Čierny Peter (Lipa) – BMG Ariola, CD
 2000 – Bistro – Peter Lipa & Band – BMG Ariola, CD
 2001 – ... v najlepších rokoch – Millenium records, CD
 2002 – Beatles in Blue(s) – East West Promotion, CD
 2006 – Lipa spieva Lasicu – East-West Promotion, CD
 2012 – Lipa 68 – East-West Promotion, CD, LP
 2013 – Návšteva po rokoch - Peter Lipa, Milan Lasica – East – West Promotion EW 0023-2-531, CD 
 2018 – Slovenské evergreeny – East-West Promotion, CD
 2019 – Dobré meno – East-West Promotion, CD, LP
 2020 – Večerný hosť – Not On Label, CD
 2023 – NOLA 

Anglické verzie štúdiových albumov
 1983 – Moanin' (verzia albumu Neúprosné ráno)
 1989 – That's the Way It Is (verzia albumu Je to stále tak)

Koncertné albumy
 2004 – Live in Hungary – Gramy, CD
 2005 – Live in Akropolis Prague – Indies Records, CD, DVD
 2010 – Live In Bad Ischl – Radio Österreich 1, CD

Kompilácie
 2005 – Jana Kirschner, Peter Lipa, Boboš Procházka / Eosphoros (hudobný projekt: Jana Kirschner, Peter Lipa, Boboš Procházka) – Monti records
 2006 – Gold – Opus, CD
 2008 – La La La (Moanin', That's The Way It Is) – Opus, CD
 2018 – Podobnosť čisto náhodná – East-West Promotion, 2xCD
 2023 – Mojich osemdesiat

So skupinou Blues Band Luboše Andršta 
 1984 – Blues z lipového dřeva – Supraphon, LP
 1987 – Škrtni, co se nehodí
 1988 – Blues Office
 2022 – Let the Good Times Roll – Indies Happy Trails, CD

So skupinou T+R band 
 1986 – Live at the Limmatquai
 1989 – Peter Lipa a T+R Band
 1993 – Up to Date
 1990 – T+R Band & Peter Lipa in Germany

Spolupráca na albumoch 
 1998 – Žuvačková mafia – Zebra.03, MC, CD, texty Daniel Hevier, spev,: Július Satinský, Peter Lipa, Peter Remiš, Michal Urban, Szidi Tobias, Marek Ťapák, Eva Jurišová, Alex Maďar, Dedo Šimer, Nevychovanci Úprd-u, Hevi Bubble Comics Band (Slniečko), posily albumu: Martin Breznický, Daniela Kubová, Vladimír Mrázko, Jaroslav Patay, Lenka Dvorecká, Fero Petriska)

Kompilácie 
 1977 – Bratislavské džezové dni 1976 – Opus, LP
 1978 – Bratislavské džezové dni 1977 – Opus, LP
 1980 – Bratislavské džezové dni 1979 – Opus, LP
 1981 – Bratislavské džezové dni 1980 – Opus, LP
 1982 – Bratislavské džezové dni 1981 – Opus, LP
 1983 – Bratislavské džezové dni 1982 – Opus, LP
 1987 – Bratislavské džezové dni 1986 – Opus, LP
 1988 – Bratislavské džezové dni 1987 – Opus, LP
 2005 – Slovak Jazz – Hudobné centrum, CD
 2008 – Největší slovenské hity 80´s – Warner Music, CD – 21. „Tento týždeň nemám čas“
 2008 – Jarove pesničky – Universal Music, CD – 10. „Sťahovaví vtáci“

Bibliografia 
 Lipa, Peter: Samorast – Môj život s džezom, 2003, Ikar, ISBN 80-551-0534-0.

 Štrasser, Ján, Lipa, Peter: Džez náš každodenný daj nám dnes, 2013, Forza Music, ISBN 978-80-89359-54-7.
 Jaslovský, Marián, Lipa, Peter: Džezáky – Doba a scéna, 2015, Slovart, ISBN 978-80-556-0968-3.

Referencie

Iné projekty

Externé odkazy 
 Oficiálny web Petra Lipu
 Peter Lipa – Hudobné centrum
 Peter Lipa na portáli Paměť národa

 
Osobnosti z Prešova
Slovenskí skladatelia modernej hudby
Slovenskí džezoví hudobníci
Slovenskí džezoví speváci
Slovenskí džezoví gitaristi
Slovenskí popoví speváci
Slovenskí popoví gitaristi
Slovenskí trubkári
Slovenskí rozhlasoví moderátori
Slovenskí televízni moderátori
Slovenskí manažéri
Slovenskí hudobní manažéri
Slovenské osobnosti židovského pôvodu
T&R Band
Česko-slovenskí zaslúžilí umelci
Držitelia Krištáľového krídla
Držitelia Radu Ľudovíta Štúra III. triedy